Xalq deputatlari Sirdaryo viloyati Kengashining sessiyasi

15.12.2016
2016-yil 15-dekabr kuni xalq deputatlari Sirdaryo viloyati Kengashining navbatdan tashqari sessiyasi boʻlib oʻtdi.
Sessiyada O‘zbekiston Respublikasi Prezidenti Shavkat Mirziyoyev nutq soʻzladi.
Mamlakatimizning barcha hududlari kabi Sirdaryo viloyati ham izchil rivojlanib bormoqda. Birinchi Prezidentimiz Islom Karimovning 2015-yil 9-martdagi farmoyishiga muvofiq ishlab chiqilgan 2015-2019-yillarda Guliston shahrida drenaj tizimini yanada takomillashtirish, meliorativ holatini yaxshilash va yer osti suv sathini kamaytirish, muhandislik-kommunikatsiya va ijtimoiy infratuzilmani rivojlantirish dasturi ulkan bunyodkorlik va obodonlashtirish ishlariga asos boʻlmoqda. Shahar va qishloqlarda yangi uy-joylar, savdo va xizmat koʻrsatish obyektlari barpo etilmoqda.
Sirdaryo issiqlik elektr stansiyasi, “Jizzax” erkin iqtisodiy zonasining Sirdaryo filiali mamlakatimiz iqtisodiyotida alohida oʻrin tutmoqda. “Reka med farm” va “Guliston medtexnika” qoʻshma korxonalari, “Bek” birlashmasida ishlab chiqarish hajmi ortmoqda. Yangi kichik biznes subyektlari tashkil etilmoqda.
Sessiyada asosiy e’tibor Sirdaryo viloyatida amalga oshirilishi lozim boʻlgan masalalarga qaratildi.
Xalqimiz bildirgan ishonchni oqlash uchun eskicha uslubda ishlashga haqqimiz yoʻq. Odamlar yanada yaxshi yashashi uchun bizdan katta oʻzgarishlar, natijalar kutmoqda, dedi davlatimiz rahbari.
Viloyat iqtisodiyotini rivojlantirish, eksport salohiyatini oshirish, tumanlarni subvensiyadan chiqarish, yangi korxonalar tashkil etish, aholini ish bilan ta’minlash, qishloq xoʻjaligini tarkibiy oʻzgartirish boʻyicha belgilangan istiqbolli loyihalar ijrosi koʻrib chiqildi. Yerlarning meliorativ holatini yaxshilash va suv resurslaridan oqilona foydalanish maqsadida kelgusi toʻrt yilda viloyatga davlat byudjetidan 391 milliard soʻm mablagʻ ajratilgani ta’kidlandi.
Prezidentimiz viloyatda erishilgan yutuqlarni qayd etish bilan birga, yoʻl qoʻyilgan kamchilik va nuqsonlar, mavjud muammolar haqida ham batafsil toʻxtalib oʻtdi.
Bugun Sirdaryo viloyatining ijtimoiy-iqtisodiy rivojlanish sur’atlari bizni qoniqtirmaydi, dedi davlatimiz rahbari. Fikrimizning tasdigʻini birgina O‘zbekiston Respublikasi Bosh vazirining virtual qabulxonasiga oʻtgan 2 oyda viloyat fuqarolaridan 2 mingdan ortiq murojaat kelib tushgani va shundan atigi 793 tasi ijobiy hal qilingani misolida ham koʻrish mumkin. Mana shuning oʻzi Sirdaryo viloyati rahbarlariga berilgan bahodir. Bu nafaqat viloyat rahbariyati, shahar va tumanlar hokimlarining ham aybi, desak adolatdan boʻladi.
Viloyatda kichik biznes va xususiy tadbirkorlikni rivojlantirishga yetarlicha e’tibor qaratilmayotgani oqibatida ularning 930 tasi faoliyat koʻrsatmayotgani tanqid qilindi.
Mahsulot va xizmatlar eksporti masalasi ham talab darajasida emas. O‘tgan 11 oy davomida bu boradagi prognoz rejasi 77,9 foizga bajarilgan.
Sessiyada tashkiliy masala koʻrildi. Boshqa ishga oʻtgani munosabati bilan Oybek Ashurmatov Sirdaryo viloyati hokimi lavozimidan ozod qilindi. O‘zbekiston Respublikasi Prezidenti Shavkat Mirziyoyev tavsiyasiga binoan O‘zbekiston Respublikasi Prezidenti devoni mas’ul xodimi vazifasida ishlab kelayotgan G‘ofurjon Mirzayev Sirdaryo viloyati hokimi etib saylandi.
Fuqarolik jamiyati shakllanishini monitoring qilish mustaqil instituti Sirdaryo viloyati hududiy boʻlinmasi direktori Solijon Qudratov, Sirdaryo tumani hokimi Sobirjon Nazarov, Oqoltin tumani hokimi Hamroboy Razzoqov, Sayxunobod tumani hokimi Nosir Egamberdiyev va boshqalar Prezidentimiz nutqida Sirdaryo viloyatini ijtimoiy-iqtisodiy rivojlantirish, oʻz yechimini kutayotgan muammolarni hal etish, boshqaruv tizimidagi rahbarlarning mas’uliyati va javobgarligini oshirishga qaratilgan dolzarb vazifalar belgilab berilganini, viloyat aholisi bildirilgan tanqidiy fikrlardan toʻgʻri xulosa chiqarib, barcha soha va tarmoqlar boʻyicha qabul qilingan dasturlarni izchil amalga oshirish uchun astoydil mehnat qiladi, deb ta’kidladi.